**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 49. stavak 4., članka 51. stavak 5. i članka 62. stavak 5. Zakona o zaštiti životinja („Narodne novine“ br. 102/17, 32/19) i članka 39. Statuta grada Pula-Pola (Službene novine-Bollettino ufficiale Pula-Pola 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst),).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama.

Ovom Odlukom uređuju se minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihova razmnožavanja, način postupanja s napuštenim i izgubljenim životinjama, te način postupanja s divljim životinjama pronađenima izvan prirodnog staništa na području Grada Pula-Pola.

Općim uvjetima držanja kućnih ljubimaca propisuju se dužnosti posjednika kućnih ljubimaca kao i zabrane postupanja.

Pored navedenog, propisuju se uvjeti držanja kućnih ljubimaca u stambenim zgradama i obiteljskim kućama, ishrana kućnih ljubimaca, posjed pasa i mačaka, držanje pasa, kretanje kućnih ljubimaca i uvjeti izvođenja na javne površine, postupanje s opasnim psima, način kontrole razmnožavanja kućnih ljubimaca te slobodnoživuće mačke.

Grad Pula-Pola će sukladno Zakonu o zaštiti životinja poticati razvoj svijesti svojih sugrađana, posebice mladih o brizi i zaštiti životinja.

Nacrt prijedloga Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama sadržajno je podijeljen kako slijedi:

I. OPĆE ODREDBE : članci 1. i 2.;

II: UVJETI I NAČIN DRŽANJA KUĆNIH LJUBIMACA: članci 3. do 24.;

III. NAČIN POSTUPANJA S IZGUBLJENIM I NAPUŠTENIM ŽIVOTINJAMA: članci 25. 26. i 27;

IV. NAČIN POSTUPANJA S DIVLJIM ŽIVOTINJAMA : članak 27.:

V. ZAŠTITA ŽIVOTINJA: članci 28, 29, 30. i 31.;

VI. NADZOR : članci 32 i 33.

VII. NOVČANE KAZNE : članak 34.;

VIII. ZAVRŠNA ODREDBA: članak 35.

**Savjetovanje s zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 17. srpnja 2023. godine te završava zaključno s danom 16. kolovoza 2023. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti:

odluka.ljubimci@pula.hr